Vyfjarige boekwurm maak self biblioteek oopLogan Brinson by sy “Logan’s Little Library” (Foto: Skermgreep uit WQAD 8) Die voordele van toegang tot boeke is alombekend: volgens ŉ studie in 2018 het mense, wat van kleins af aan boeke blootgestel is, ŉ groter leesbegrip en beter wiskundige en digitalekommunikasievaardighede. Alle kinders het egter nie dié voordeel nie en ŉ vyfjarige inwoner van Alpha in Illinois in die VSA het self die probleem in sy gemeenskap opgelos. Logan Brinson het ŉ “Little Free Library” in sy ouers se erf oopgemaak, berig WQAD 8. Hy is baie lief vir lees en tot onlangs was daar geen biblioteek in Alpha nie. Hy en sy gesin het die owerhede in Alpha besoek en voorgestel dat hy met ŉ klein biblioteek begin. In die somer van 2018 het hy sy eerste Logan’s Little Library oopgemaak. Lesers van alle ouderdomme besoek gereeld die Brinson-huis om boeke te leen. Danksy die suksesse van die eerste biblioteek, het Logan vandeesmaand toestemming gekry om ŉ tweede biblioteek in die dorp se middestad oop te maak. Dié biblioteek sal na verwagting van Mei vanjaar beskikbaar wees. Intussen verwelkom die gesin boeke van oor die wêreld heen. Jy kan ook ŉ boek na Logan se klein biblioteek stuur. Stuur dit aan: Logan’s Little Library, PO Box 672, Alpha IL, 61413.